《次韵答并帅王仲仪端明以诗见寄》
宋代·韩琦

退削尝连上，清衷遂一开。调元辞重任，殄寇倚非才。

虎士方争奋，羌雏已诉哀。遽驰金节觐，俄得锦衣回。

雅契瞻并府，衰容病邺台。孤怀难托雁，芳信忽传梅。

玳瑁遥宾席，蒲萄入醉杯。高谈嗟阻阔，危榭几徘徊。

大卤诚淹帅，中枢即贰台。三槐东第甲，还似相车来。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。